SKRIFTLIG FORESPØRGSEL E-1648/00

af Bart Staes (Verts/ALE) til Kommissionen

(29. maj 2000)

Om: Det belgiske økonomiministeriums såkaldte roadshows og disses forenelighed med Fællesskabets konkurrencebestemmelser

Det belgiske økonomiministerium organiserer såkaldte roadshows for at gøre befolkningen bekendt med Internet. Tilsyneladende indbød man kun Belgacom og ingen andre leverandører af tjenesteydelser hertil.

Kommissionen bedes bekræfte, om den anser denne fremgangsmåde for forenelig med Fællesskabets konkurrencebestemmelser?

Svar afgivet af Frederik Bolkestein på Kommissionens vegne

(3. juli 2000)

Af det ærede parlamentsmedlems forespørgsel synes det at fremgå, at det belgiske økonomiministerium har pålagt selskabet Belgacom at organisere såkaldte roadshows for at gøre befolkningen bekendt med Internet, uden forinden at have udskrevet et udbud.

For at kunne afgøre, hvilke forpligtelser, der i henhold til gældende fællesskabsret(1) påligger den udbydende myndighed, må det undersøges, hvad der var emne for den kontrakt, der er indgået mellem det pågældende ministerium og Belgacom. Omfanget af disse forpligtelser afhænger nemlig af kontraktsummens størrelse og af hvilken type tjenesteydelse,

det drejer sig om. De tjenesteydelser, der er opført i bilag IA til direktiv 92/50/EØF, og hvis værdi overskrider de i bilaget anførte grænseværdier, kan kun tildeles under overholdelse af en række forpligtelser, herunder især udskrivning af udbud på EU-plan. Herimod består der, for de i bilag IB opførte tjenesteydelser, kun en forpligtelse til at overholde bestemmelserne vedrørende emne for aftalen samt forpligtelse til information efter aftalens indgåelse(2).

Hvis formålet med den med Belgacom indgåede kontrakt således hovedsagelig bestod i udførelse af reklamevirksomhed som anført i direktivets bilag IA, eller hvis værdien af kontrakten oversteg den for eventuelle tillægsydelser i bilag IB anførte, ville den ordregivende myndighed have skullet udskrive et udbud i overensstemmelse med direktivets bestemmelser, under forudsætning af, at de i artikel 7 anførte tærskelværdier var nået.

Hvis derimod kontraktens hovedværdi vedrørte en tjenesteydelse omfattet af bilag IB i direktivet, herunder særlig undervisning og erhvervsuddannelse som anført i kategori 24, ville de eneste bestemmelser, der skulle overholdes i henhold til fællesskabsbestemmelserne være de, der vedrører fastlæggelse af kontraktgenstanden, herunder især overholdelsen af en bestemt rækkefølge for de tekniske specifikationer samt fremsendelser til Publikationskontoret af resultatet af tildelingsproceduren. For så vidt angår en kontrakt om tjenesteydelser i henhold til direktivets bilag IB er det således ikke nødvendigt at udskrive udbud på EU-plan.

Kommissionen vil sætte sig i forbindelse med de belgiske myndigheder for at klarlægge omfanget af og genstanden for den omtalte kontrakt med henblik på at fastslå, om tildelingsproceduren har været i overensstemmelse med de relevante fællesskabsbestemmelser.

(1) Herunder især Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler EFT L 209 af 24.7.1992, som ændret ved Europa-Parlamentets og Rådets direktiv 97/52/EF af 13. oktober 1997, EFT L 328 af 28.11.1997.

(2) Se særlig artikel 9 i direktiv 92/50/EØF, der udelukkende henviser til artikel 14 og 16.